Predkladacia správa

10. októbra 2005 zvolilo plénum 60. zasadania Valného zhromaždenia OSN Slovenskú republiku do funkcie nestáleho člena Bezpečnostnej rady OSN (BR OSN) na roky 2006-2007. Cieľom predkladaného materiálu je informovať vládu SR o úlohách, ktoré pre SR z tohto faktu vyplývajú a schváliť rámcový politický mandát pre pôsobenie SR v BR OSN.

Vo svojej prvej časti sa materiál sústreďuje na stručné pomenovanie východísk a situácie, v ktorej SR do tejto významnej funkcie nastupuje. Zdôrazňuje sa pri tom fakt, že SR vzhľadom na doterajšie angažované pôsobenie v OSN a pevnú pozíciu v medzinárodnom spoločenstve má predpoklady pre aktívne pôsobenie pri riešení najdôležitejších otázok svetového mieru a bezpečnosti v rámci BR OSN.

V druhej časti materiálu sú formulované princípy pôsobenia SR v BR OSN, pričom sa kladie dôraz na základné hodnoty, ku ktorým sa SR hlási ako vyspelý člen civilizovaného sveta a členský štát EÚ a NATO (princípy demokracie, právneho štátu a rešpektovania ľudských práv).

Jadro materiálu predstavujú priority pôsobenia SR v BR OSN, rozdelené na priority regionálne (napr. Balkán, Blízky východ a Cyprus) a priority tematické (s dôrazom na problematiku odzbrojenia a nešírenia zbraní hromadného ničenia).

V ďalšej časti materiálu sú opísané hlavné princípy rezortného a medzirezortného koordinačného a rozhodovacieho mechanizmu.

V prílohe sú uvedené rámcové pozície SR k jednotlivým regionálnym konfliktom a prierezovým témam, ktorým sa v súčasnosti venuje BR OSN.

Predkladaný materiál nekladie zvýšené finančné požiadavky na štátny rozpočet a ostatné zložky rozpočtu verejnej správy. Keďže vo vládou schválenom návrhu rozpočtu kapitoly MZV SR na rok 2006 sa neuvažuje s navýšením výdavkov súvisiacich sa zabezpečením pôsobenia SR v BR OSN v predpokladanej výške 30 750 tis. Sk, MZV SR bude predmetnú záležitosť riešiť po dohode s Ministerstvom financií SR.

Materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.